Gedagte vir die dag: ’n Beter koskasFoto: jorgeschulz.wordpress.com Julle moet nie werk vir die voedsel wat vergaan nie, maar vir die voedsel wat nie vergaan nie en wat ewige lewe gee. Dit sal die Seun van die mens vir julle gee, want God die Vader het Hom die mag daartoe verleen. (Joh 6:27) Jesus sê nie hier ons moet minder werk nie, Hy sê eintlik ons moet slimmer werk. Dink aan die eindelose moeite wat ons doen en energie wat ons gebruik om te voorsien vir ons gesin. Tog word ons almal weer honger en verdwyn ons arbeid en beloning gou-gou in die niet. As ons dan só toegewyd werk vir dit wat só haastig verdwyn, hoe veel te meer dan nie vir dit wat nie sal verdwyn nie. Dis net logies! Daar is kos wat nie net ons maag sal vul nie, maar ook ons siel sal voed en aan ons ewige lewe sal gee. Moenie dit laat verbygaan nie. Ons materiële voorsienings is belangrik, maar hierdie ewige voorsiening is baie belangriker. Die enigste plek om dit te kry, is by Jesus. Moenie jou ywer verslap om vir jou gesin te sorg nie, maar jaag met vurige ywer en energie die voedsel na wat Jesus gee. Dit lewer die beste dividende vir jou tyd en energie.